Zápisnica zo zasadnutia obecného zastupiteľstva vo Veselom zo dňa 10. 2. 2011

Prítomní: podľa prezenčnej listiny, ktorá tvorí súčasť zápisnice.

Program:
1.Otvorenie a privítanie prítomných
2.Schválenie programu zasadnutia
3.Zloženie sľubu poslanca OZ
4.Určenie overovateľov zápisnice a zapisovateľa
5.Kontrola uznesení
6.Rokovací poriadok OZ
7.Schválenie účtovnej závierky r. 2010
8.Rozpočet obce na rok 2011
9.Zásady odmeňovania poslancov OZ
10.Kanalizácia obce Veselé
11.Doplnenie členov do rady školy a MŠ
12.Štatút obce Veselé
13.VZN – prevádzkový poriadok pohrebiska
14.Rôzne
15.Diskusia

1.Zasadnutie obecného zastupiteľstvo vo Veselom otvorila a prítomných privítala Viera Šipková, starosta obce.

Na zasadnutí OZ sa zúčastnili všetci poslanci OZ a tak bolo zastupiteľstvo uznášania schopné.

2.Viera Šipková, starosta obce, predniesla na schválenie program zasadnutia na deň 10. 2. 2011.

3.Zvolená kandidátka na funkciu poslanca OZ p. Adriana Duračková sa z dôvodu PN nemohla zúčastniť na ustanovujúcom zasadnutí OZ. Starosta obce Viera Šipková prečítala znenie sľubu poslanca, poslankyňa A. Duračková zložila sľub podpisom.

4.Viera Šipková, starosta obce, navrhla na schválenie overovateľov zápisnice RNDr. Annu Duračkovú a Michala Čekana, za zapisovateľku M. Krátkú.

5.Viera Šipková, starosta obce, ospravedlnila neprítomnosť Márie Horinovej, hlavného kontrolóra na zasadnutí z dôvodu PN. Informovala prítomných, že kontrola uznesení OZ je v jej kompetencii a navrhla zástupcovi starostu p. Michalovi Čekanovi prečítať zápisnicu z ustanovujúceho zasadnutia OZ.

6.Viera Šipková, starosta obce, predložila poslancom na schválenie rokovací poriadok OZ Veselé. Tvorí súčasť zápisnice.

7.Účtovnú závierku r. 2010 predložila pracovníčka Obecného úradu vo Veselom p. Michalčíková. Vysvetlia poslancom všetky položky rozpočtovej klasifikácie a predložila správu auditora za rok 2010. Účtovná závierka a správa auditora tvoria súčasť zápisnice.

8.Rozpočet obce na rok 2011 predložila pracovníčka Obecného úradu vo Veselom p. Michalčíková. Tvorí súčasť zápisnice.

9.Viera Šipková, starosta obce, predložila poslancom vypracované zásady odmeňovania poslancov OZ vo Veselom, ktoré tvoria súčasť zápisnice.

10.Viera Šipková, starosta obce, informovala poslancov o príprave projektu na kanalizáciu obce a o jeho podaní v mesiaci marec 2011.

11.Viera Šipková, starosta obce predniesla poslancom návrh na doplnenie členov do rady ZŠ a MŠ vo Veselom z radov poslancov, nakoľko doterajší členovia Ľubica Orichová a Viera Šipková už nie sú v tejto funkcii.

12.Viera Šipková, starosta obce, predložila poslancom na schválenie Štatút obce Veselé. Tvorí súčasť zápisnice.

13.Viera Šipková, starosta obce predložila na schválenie VZN obce Veselé č. 1/2011, ktorým sa vydáva prevádzkový poriadok pohrebiska vo Veselom. Pracovníčka Obecného úradu vo Veselom M. Krátká oboznámila poslancov s nejednotnosťou výkladu zákona č. 131/2010 a to § 17 ods. 3. Obecný úrad žiadal výklad zákona od pracovníkov Regionálneho úradu verejného zdravotníctva v Trnave, vyjadria sa k nemu až po konzultácii so zákonodarcom. Súčasťou VZN je i príloha, ktorú tvorí cenník služieb a nájomného.

14.Rôzne. Starostka obce predložila sťažnosti občanov: Milana Murgaša, Veselé 282, Kataríny Kukučovej, Veselé 438, Michaely Holovičovej, Veselé 178. Sťažnosti boli doporučené riešiť komisiou verejného poriadku v obci.

15.Poslanci OZ s Vierou Šipkovou, starostom obce, diskutovali na zasadnutí na témy:

Personálneho obsadenia MŠ Veselé, výberové konanie na funkciu riaditeľky MŠ vyhlásené v tomto roku. Bývalá riad. MŠ p. Schmidová pred odchodom na materskú dovolenku sa tejto funkcie vzdala. Právnu subjektivitu ZŠ s MŠ Veselé plánuje starosta obce riešiť až po výberovom konaní a podľa toho ako bude stabilizované personálne obsadenie škôl a finančné dotácie.

Budova s. č. 57 – predajne v obci. Poslanci OZ doporučujú postupovať podľa platného uznesenia, ktoré bolo prijaté v minulom volebnom období – odpredaj nehnuteľnosti.

Obecná kanalizačná, s. r. o. Veselé. Poslanci sa informovali, kto je v novom volebnom období konateľom tejto spoločnosti, aké podiely majú jednotlivé obce v spoločnosti.

Poslanci sa informovali ako funguje hasičský zbor v obci, kto je členom a skonštatovali, že je potrebné túto organizáciu ziniciovať a rozšíriť. Ďalej predniesli názory niektorých občanov, že by bolo vhodné založiť v obci klub dôchodcov.

Poslanec Koiš Peter, PhDr. žiadal predložiť fa. za obdobie 12/2010 – môžu mu byť predložené v spolupráci s hlavným kontrolórom obce.
Informoval sa na poskytnutie dotácie pre stolnotenisový oddiel – starosta obce žiada predložiť žiadosť o poskytnutie a zoznam členov oddielu a zúčtovanie dotácie.
Informoval sa o čistení kanálov za intravilánom obce a tak predísť škodám v prípade letných povodní. V. Šipková oboznámila prítomných o projekte z ÚPSVaR v spolupráci s Povodím Váhu na zabezpečenie týchto prác.
Poslanec Koiš doporučoval zmenu dodávateľa energie.

Poslanec Ľ. Duračka sa zaujímal o projekt budovania osvetlenia v obci, pýtal sa, kedy bol podaný do Trenčína. Upozorňoval, že možnosť podávania projektov je len do roku 2013.

Poslanec Peter Koiš navrhol vyplatiť Branislavovi Kukučovi odmenu vo výške 100,– € za jeho aktívnu prácu trenéra v OŠK Veselé.
Vyplatenie odmeny bolo schválené uznesením, ale Viera Šipková, starosta obce, upozornila prítomných, že návrhy uznesení musia byť zavčas, podľa rokovacieho poriadku, predložené pred zasadnutím obecného zastupiteľstva a navrhnuté do jeho programu. Taktiež si k tomuto uzneseniu žiada písomnú žiadosť a dôvodovú správu.
Ďalej informovala prítomných, že v tomto roku prebehne i voľba hlavného kontrolóra.

Vo Veselom 10. 2. 2011
Overovatelia zápisnice:
RNDr. Anna Duračková                                          
Michal Čekan                                                          
Bc. Mária Krátká, zapisovateľka